**Хөрмәтле Илдус Фатихович, авылдашлар һәм килгән кунаклар!**

 Безнең Олы Мишә авыл җирлеге Советы уставка таянып эшли. Әлеге Устав нигезендә без, барлык оешмаларны, фермер хуҗалыкларын, сәүдә нокталарын барлап, бюджетыбызны формалаштырып, шушы территориянең үсешен,алга китешен хәл итү өстендә эшлибез. Җирле үзидарә органнарының тагын бер бурычы –территориянең социаль-икътисадый үсешен тәэмин итү, халыкның яшәеше-көнкүреше өчен уңайлы шартлар тудыру һәм тормыш шартларын даими камилләштерү.

 Олы Мишә авыл җирлеге территориясенә дүрт авыл: Олы Мишә, Түбән Саурыш, Җәнәй, Олы Саурыш авыллары керә, барлыгы 231 хуҗалык, 649 кеше яши.

Олы Мишәдә – 107 хуҗалык, 328 кеше.

Олы Саурыш – 45 хуҗалык, 90 кеше.

Түбән Саурыш – 65 хуҗалык, 187 кеше.

Җәнәй – 14 хуҗалык, 44 кеше яши.

 Җирлектә яшәүче халыкның 327е хатын-кызлар, ирләр 322 тәшкил итә. 34 студент, республикабызның югары һәм урта махсус уку йортларында укыйлар, ә 3 егетебез: Галимов Нәфис, Зиганшин Рүзәл һәм Закиров Зөлфәт Россия хәрби көчләре сафларында хезмәт итә. Мухаметов Айтуган, Баширов Айназ, Галимуллин Зөлфәт, Сафин Фиргать 2016 нчы елда исән-сау хезмәт итеп кайттылар.

 Мәктәпкәчә яшьтәге балалар саны - 43. Барлык эшче кешеләр - 321, пенсионерлар - 185, төрле шәхси оешмаларда эшләүчеләр 35 кеше.

 Хәзерге заманда демография иң четерекле мәсьәләгә әверелде. Халык саны бигрәк тә авылларда күзгә күренеп кими. Безнең җирлектә 2015 нче елда 4 бала туды, 15 кеше үлде. 2016 нчы елда 7 бала туды, 13 кеше үлде.

 Җирле үзидарәнең бюджеты- эшчәнлекнең барлык социаль өлкәләре чагылыш тапкан төп финанс документ ул.

 Олы Мишә авыл җирлегенең бюджеты керем һәм чыгым ягыннан 1 млн. 488,400 сум тәшкил итә.

1. Җир налогы план буенча 201000 сум, җыелды 204000 сум , 101%

Милек налогы план буенча 49000 сум, түләнде 46000 сум 93%

1. Подаходный налог план буенча 106 000 сум, җыелды 110 000 сум, 103 %

Барлыгы план 356000 сум , үтәлде 360000 сумга, 101%

Калган 1 млн.136,200 сумын дотация һәм субвенция акчалары тәшкил итә. Бюджетның күп өлеше хезмәт хакы, электр энергиясе, ягулыкка түләү өчен китә, ә авыл җирлеге өчен кирәк булган культура һәм спорт бәйрәмнәре үткәрү, авылларның чисталыгын тәэмин итү, яшелләндерү өчен акча аз карала.

 2016 нчы елның 28 февралендә Олы Мишә авыл җирлегендә референдум үткәрелде. Референдумда 86% кеше катнашты, шуның 81 %ы 500 сумнан үзара салым акчасын җыярга ризалык бирде. Референдум үткән дип саналды.

 Үзара салым - елына бер тапкыр җирле мәсьәләләрне хәл итү өчен халыктан җыела торган түләү. Җирле мәсьәләләр дигәндә, авыл эчендәге юлларны, күперләрне төзекләндерү, чишмәләрне, зиратларны карау һәм башка авыл өчен кирәкле булган башка эшләр күздә тотыла. Үзара салымны кертү һәм нинди максатларга файдалану авыл җирлегендә уздырылган референдумда хәл ителә.

 2016 елда 510 кешедән 500 сумнан 255000 сум акча җыйналды. Республикадан 1млн.20 мең сум субсидия кайтты. Безнең 1 июльгә кадәр 9500 сум үзара салым акчасы җыелып бетмәгән иде, шуңа дәүләттән бирелә торган 38000 сум субсидия акчасы кайтып җитмәде. Бу сумманы ел ахырына кадәр җыйнап, тапшырып бетердек, калган сумма 2017 елда кайтыр дип ышанабыз. Бу сумма су башнясының насос урнашкан урынга колодецлар, краннар, клапаннар, монометрлар урнаштыру өчен тотылачак.

 Бу эшләрнең барысын да җәй айларында эшләрбез дип планлаштырабыз.

 Олы Мишә авылыннан барлыгы 255 кешедән 127мең 500 сум җыйналып, дәүләттән 510 мең сум субсидия кайтты, барлыгы 637мең 500 сум.

 Олы Саурыш авылында 80 кешедән 40 мең сум җыйналды, дәүләттән160 мең субсидия кайтты, барлыгы 200 мең сум.

 Түбән Саурыш авылында 144 кешедән 72 мең җыйналды, дәүләттән 288 мең субсидия кайтты, барлыгы 360 мең.

 Җәнәй авылында 31 кешедән 15 мең 500 сум җыйналды, дәүләттән 62 мең сум субсидия кайтты, барлыгы 77 мең 500 сум.

 Авыл халкын борчыган мәсьәләләрнең иң беренчесе – авылга керә торган һәм авыл эчендәге юллар, чөнки хәзер техника заманасы: һәркемдә җиңел машина. Һәр кеше машинасы белән ел әйләнәсендә өенә кадәр кайта алмаса, юл начар дип санала. Без беренче чиратта юлларны йөрерлек итәргә һәм кардан чистартып торырга тиешбез. Шуңа күрә үзара салым акчасының күп өлешен юллар салуга куйдык.

 Безнең Олы Мишә җирлегенә кергән авыл урамнарының 90%ы күтәртелеп эшләнде. Хәзер безгә урамнарга вак таш салып чыгарга кирәк. Олы Мишә авылында 2015 елда Тынычлык урамына таш түшәсәк, 2016 нчы елда Тукай урамына 900 метр таш җәйдек. Олы Саурышта Чистай урамына 180 метрга таш салынды. Түбән Саурыш Сәйдәш урамына 450 метр таш җәелде, бу урамга 2017 елда таш түшәп бетерергә планлаштырабыз.

 Җәнәй авылында Дуслык урамына дәүләт программасы нигезендә 480 метр щебенка, үзара салым акчасына 80 м. вак таш салынды.

 2016 елда юл эшләре конкурска куелды. Урамнарга юлны бер өлешен Теләче химиясе һәм ООО “Цереком” оешмасы эшләде.

 Олы Мишә авылына зират коймаларын тоту өчен 85000 сум акча каралган иде, без бу эшне өмә белән башкарып чыктык. Материаллар алу өчен 103000 сум акча тотылды.

Өмәдә катнашучы авылдашларга зур рәхмәт.

Пожарный машинаны төзек хәлдә тоту һәм ягулык өчен 25000 сум каралды, хәзерге көндә әле акча тотылып бетмәде, 2017 нчы елга да шушы акчаны кулланачакбыз.

 Авыл урамнарын кардан чистарту һәм ягулык өчен дүрт авылга 7500 сум үзебездән җыйган акчаны куйдык, 30000 субсидия кайтты, барлыгы 37 мең 500 сум булды.

 3 авылга су кудыру насослары алып кайтып куйдык. Олы Мишә авылында су кудыра торган тимер торбаларны полиэтилен торбаларга көйләдек, хәзер насос янса, аны алу өчен краннар кирәк түгел, 3-4 кеше белән насосны алыштырып куеп була.

 Олы Саурыш авылына да полиэтилен торбалар куярга планлаштырабыз, чөнки хәзерге көндә кран чакырту шактый суммага төшә.

 2017 ел референдум акчасына Олы Мишәнең Мәктәп урамына 200 м. траншея казып су керттек, хәзер ул урамда яшәүчеләргә су килә.

 Безнең республикада дәүләт программалары авыл халкының тормыш шартларын яхшырту юнәлешендә эшли.

 2015 нче елда бу программа нигезендә Олы Саурышка, ә 2016 нчы елда Җәнәй авыл халкын сөендереп, юл салынды. Бу эшне Теләче юл төзү оешмасы кыска вакыт эчендә сыйфатлы итеп башкарып чыкты. Дәүләт программасына кертеп, бу эшләрне башкарганнары өчен районыбыз башлыгы Илдус Фатиховичка һәм Илнур Зиннуровичка авыл халкы исеменнән рәхмәтләребезне җиткерәбез.

 Авылдагы урта мәктәп тә Дәүләт программасына кертелеп, капиталь ремонт үткәрелде. Иртән мәктәпкә баручы балаларның гәпләшкәнен, көлешкән тавышларын ишеткәч, күңел шатлана. Димәк, авыл яши, яшәячәк.

 14 нче октябрь көнне Дәүләт программасы буенча яңа модульле ветеринария пункты ачылды. Бу күпләп терлек, кош-корт тоткан авыл халкы өчен сөенечле вакыйга булды.

 Безнең җирлектә 3 гаилә фермасы эшләп килә.

1. 2016нчы елның 17 мартында Гыйниятуллин Ленар һәм

Айсинә гаилә фермасында Республикабызның төрле төбәкләреннән җыелган эшмәкәрләр белән Татар конгрессының 5нче Бөтенрәсәй делегациясе семинары үткәрелде.

Хәзерге вакытта бу гаилә фермасында 24 баш сыер, 52 баш мөгезле эре терлек асрала. 2016 нчы елда -1764 центнер сөт, 31 центнер ит сатканнар.

 2.Гасимов Җәүдәтнең сарыкчылык гаилә фермасында 365 сарык асрала. Ит җитештереп 71 центнер, 923000 сум табыш алды. Бүгенге көндә Дәүләт программасына кереп, Олы Саурыш фермасындагы 100 башлы торакка ремонт эшләре башкарылды. Җәүдәт анда савым сыерлары куярга планлаштыра.

 3.Вәлиев Динар гаилә фермасы өчен җирләр рәсмиләштерде һәм 24 баш савым сыерына исәпләнгән торак төзи башлады.

 2016 нчы елда Татарстан Республикасы Президенты боерыгы белән, шәхси хуҗалыклардагы савым сыерларының баш санын саклап калу максатыннан, печән, фураж алу өчен 1 баш сыерга 3000 сум күләмендә субсидия бирелде. Безнең җирлеккә 462 мең сум акча кайтты.

 Быел шәхси ярдәмче хуҗалык алып баручы гражданнарга тавык-чебеш, үрдәк-каз, тана-сыер, кәҗә, ат асраучыларга ярдәм йөзеннән субсидияләр бирү каралды. Безнең авыл җирлегендә дә бу дәүләт ярдәменнән шактый хуҗалыклар файдаланды.

 Олы Мишә җирлегенә кергән авылларда 2014 нче елда 118 сыер, 2015 нче елда 138 баш сыер асралса, 2016 нчы елда 36 сыерга артып 154 сыер, 362 баш мөгезле эре терлек, 600 сарык, 1226 кош-корт, 80 баш умарта исәпләнелә.

 2016 елда дәүләткә 441,8 тонна сөт тапшырылды. Бер сыерга 2016 елда 7,9 кг. сөт сатылган. Шәхси хуҗалык бер сыерга саткан сөттән 61 мең 687 сум табыш алган.

 Безгә, авыл җирлеге башлыкларына, шәхси хуҗалыкларда мөгезле эре терлекне һәм сыерларны арттыру бурычы куелды. Терлекне асрау авыр булса да, гаилә бюджетын ныгыта.

 Бүгенге көндә хуҗалыкларга 1 литр сөткә 22 сум акча түләнә. Безнең җирлектә дә берничә баш сыер асраучы хуҗалыклар бар. Мәсәлән:

 Шакиров Самат 4 баш сыер асрап, 15200 л сөт сатып, 258 мең сум, ә Замалетдинов Фиргат 5 баш сыер асрап, 19100 л сөт сатып, 352 мең сум гаилә бюджетына табыш керткән.

Ике һәм аннан да күбрәк сыер асраучы 41 хуҗалык бар. 2013 нче елдан район программасы нигезендә 3 һәм аннан да күбрәк сыер асраучыларга, Олы Мишә авыл җирлегендә 283 меңлек 16 савым аппараты тапшырылды.

 Олы Мишә авыл җирлеге Республика күләм конкурста катнашып, авыл җирлекләре арасында мөгезле эре терлекләрнең баш санын арттырган өчен Дәүләт Советы һәм Авыл хужалыгы министрлыгының дипломы белән бүләкләнде.

 Безнең хуҗалыкта барлыгы 44 кеше үз пай җирләрен алып печән, икмәк һәм бәрәңге үстерү белән шөгыльләнә. Барлык шәхси хуҗалыкларда 400 га пай җирләре кулланыла. Шушы басуларда эшләү өчен 52 шәхси трактор, 8 йөк, 132 җиңел машина бар. Шәхси хуҗалыктагы тракторларга һәм арбаларга график нигезендә техник карау үткәрелә һәм аларның төзеклеген гостехнадзор белән тикшерәбез, техникаларның хәзерлеге уңай яктан бәяләнә.

 Россельхозбанктан барлыгы -19 шт. -2 млн. 413 мең сумлык кредит алынган.

 Халык белән бергә эшләү-җирле үзидарә эшчәнлегенең төп юнәлешләренең берсе.

 2016 нче елда җирле үзидарәгә төрле мәсьәләләр буенча гражданнардан телдән һәм язмача рәвештә 512 мөрәҗәгать керде.

 Җирле үзидарә тарафыннан 172 кешегә шәхси йорт, җир участокларын шәхси милек итеп документлаштыруга, авыл хуҗалыгы кредитлары алу өчен һәм башка төрле белешмәләр бирелде.

 Олы Мишә авыл җирлегендә милек һәм җирләрнең 95% ы рәсмиләштерелгән.

 Авыл җирлеге кабул иткән карарлар, төрле мәдәни- әдәби чаралар, яңалыклар Олы Мишә авыл җирлеге сайтына куеп барыла.

 Бөек Җиңүнең 71 еллыгын зурлап үткәрдек. Мәктәп, китапханә, мәдәният йорты белән берлектә җиңү бәйрәме зурлап билгеләп үтелде. Үлгәннәр истәлегенә һәйкәлгә венок салганнан соң, концерт оештырылды, соңыннан бәйрәм чәй табыны артында дәвам итте.

 Авылыбызның өлкән кешеләре, сугыш ветераны Муса абый Шәриповның, тыл ветераннары Гайнуллин Нурулла абыйның, Имамиева Фәүзия апаның 90 яшьлек юбилейларын зурлап билгеләп үттек. Аларны котларга авыл җирлеге, район социаль яклау бүлеге җитәкчеләре килде.

 Казан шәһәрендә үткәрелә торган авыл хуҗалыгы ярминкәләренә график нигезендә катнашабыз. Шәһәр халкы өчен ярминкәләр – кышлык азык-төлек запасын туплау өчен яхшы мөмкинлек булса, авыл җирлекләрендә үз хуҗалыклары белән яшәүчеләр өчен, үзеннән арткан уңышны сатып, табыш алу мөмкинлеге дигән сүз.

 Безнең авыл җирлегендә 3 авылга 5 кибет хезмәт күрсәтә. Җәнәй авылында кибет юк, анда яшәүчеләр Олы Мишә авылы кибетенә йөри. Халыкка кирәкле көндәлек товарлар килеп тора, авыл халкы кибетләрнең эшләреннән канәгать.

 Авыл җирлегендә 3 мәчет эшләп килә. Мәчетләрнең документлары тәртипкә китереп бетерелде. Олы Саурыш, Түбән Саурыш мәчетләре газ, Олы Мишә авылы мәчете электр белән җылытыла. Олы Мишә мәчетен авыл кешеләре өмә ясап, тышкы яктан калай сайдинг белән тышладылар. Миннегалиев Равил мәчетнең аен буяды.

Гаетләрдә, дини бәйрәмнәрдә мәчеткә авыл халкы һәм кайткан кунаклар теләп киләләр.

 Безнең җирлектә ифтар ашлары үткәрү гадәткә керде. Фатхуллин Айрат, Фатхуллин Зиннур, Гасимов Җәүдәт, Сафин Айнур ифтар ашы уздырдылар. Түбән Саурыш авылында да Замалетдинов Альберт, Мисбахов Динар, Валиев Васил һәм Шәрипов Илнур авыл халкын җыеп, мәчеттә ифтар ашы уздырдылар. Халык бу чараларга теләп катнаша.

 Түбән Саурышның авыл яшьләре катнашында Нәүрүз бәйрәме үткәрелде. Алар авыл халкын, килгән кунакларны пылау һәм шашлык белән сыйладылар. Бәйрәм концерт номерлары һәм төрле уеннар белән кичкә кадәр дәвам итте.

 Районыбызның яңадан торгызылуына 25 ел тулу уңаеннан игълан ителгән “Туган җирем-Теләче” сәнгать фестивалендә зур җаваплылык, ныклы әзерлек белән район сәхнәсендә чыгыш ясадык. Анда авылның 4-5 яшьлек нәниләреннән алып, 70-75 яшьтәге 80 кеше катнашты. Өлкән буын кешеләре катнашындагы “Аулак өй” күренешләре, чыгыш ясаган һәр кеше тамашачы күңеленә хуш килде.

 Соңгы елларда авылларда бик күп эшләр башкарылды, үзебезнең көч белән чишмәләр, юллар, күперләр ремонтланды.

 2016 нчы елда үз көчебез белән Җәнәй авылына да бишенче чыбык тартып, урам утына учет булдырдык. Безнең жирлектә дүрт авылга да урам утларына учет ящиклары куелды.

 Дәүләт программасы ярдәмендә, 2016 елда Олы Мишә авыл җирлегендә, барлыгы 23 млн. 515 мең сумлык эш башкарылды. Авыл җирлекләре арасында республика күләмендә үткәрелә торган конкурста Олы Мишә авыл җирлеге җиңүчеләр арасына керде һәм безгә машина бирелде.

 Авыл җирлегендә мәктәп белән берлектә күп кенә спорт чаралары үткәрелә. Ел дәвамында районда булган барлык спорт ярышларына командалар алып барып, катнашып киләбез.

 Олы Мишә, Түбән Саурыш авылларында хоккей мәйданчыклары эшли. Аларның икесендә дә, вакытында боз катырыла. Физкультура дәресләрендә укучылар шунда шөгыльләнә. Кичен авыл яшьләре, командага тупланып, хоккей уйныйлар. Ләкин, аларның махсус киемнәре бик аз. Авыл яшьләрен бу мәсьәлә бик борчый.

Илдус Фатихович киемнәр белән булыша алсагыз, без бик шат булыр идек.

 Олы Мишә авылында үткәрелгән Сабантуй бәйрәме дә истә калырлык булды. Бәйрәмгә Алимас Шахиевич Казаннан артистлар алып кайтып, матур концерт белән сөендерде. Авыл кешеләре, кайткан кунаклар комиссия составына рәхмәтләрен җиткерделәр.

 Табигатьнең иң матур урынына урнашкан Җәнәй авылында авылдашлар җыены үткәрү матур традицияләрнең берсенә әйләнеп бара. Бәйрәмне үткәрү өчен шушы авылда гомер кичерүче Дамир Бәширов, аның туганнары, дуслары күп көч куя.

 Быел Җәнәй авылының бик матур урынында, Мишә елгасы янында, Дамир уз көче белән матур гына чишмә эшләп куйды, бу җирлегебездә тагын бер матур ял итү урыны булдырылды дигән сүз.

 Олы Мишә җирлегенә кергән авыллардагы юлларны үз көчебез белән кырдырып, ремонтлап торырга тырышабыз. Авылларда яшелләндерү эшләре бара, агачлар утыртабыз, чишмәләрне чистартып, ремонтлыйбыз. Плотинаның сул як ярына, 12 гектар мәйданда, төрле агачлар утыртылды.

 4 авылга 5 зират бар. Аларны өмәләр ясап, язын һәм көзен ауган агачларын кисеп, чистартабыз, тәртипкә китерәбез. Зиратларда эшлисе эшләр күп, андагы картаеп, озынайган агачларны кисәсе бар. Бу эшләрне оештырганда авыл кешеләренең ярдәм итүләрен сорар идем.

 Авыл җирлекләрендә чисталык һәм тәртипне саклау җәһәтеннән даими рәвештә өмәләр оештырыла. Олы Мишә авыл җирлегенә кергән юл кырыйларын чистарту, чүп үләннәреннән арындыру һәм җыештыру эшләре алып барыла. Олы юл полосаларында корган агачларны кисеп чистарттык, кискән агачларны кирәк кеше үз хуҗалыкларына алып кайтып, утын итеп файдаландылар.

 Районда көнкүреш калдыклары полигоны предприятиясе эшли. Быел да махсус автотранспорт, график буенча, айга бер мәртәбә килеп, көнкүреш калдыкларын Олы Мишә, Түбән Саурыш авылларыннан алып китәчәк. Чүпне махсус җыюга карамастан, авыл кешеләре теләсә кайда чүп ташлыйлар, экологлар тикшерәләр, безгә һәм шәхси хуҗалыкларга да штрафлар салыначак.

 Җирлектә яшәүчеләрнең сәламәтлегенә, экологик иминлеккә эчә торган суның сыйфаты хәлиткеч тәэсир ясый. Суның сыйфаты Саба районы “Роспотребнадзорның” ның район бүлеге хезмәте тарафыннан һәрдаим тикшерелә. 2016 елда да су анализлары алынды, Казанга тапшырдык, ул куелган таләпләргә җавап бирә.

 Авылларда су башняларын һәм су трассаларын үз көчебез белән ремонтлыйбыз, ә алар бик нык искергән, шуның өчен аларны ремонтлап, су белән тәэмин итеп тору көннән-көн кыенлаша, ләкин моңа кадәр су белән өзеклек булганы булмады.

 Дәүләт программасы нигезендә Олы Мишә авыл башнясының бер өлешен койма белән әйләндереп алдык. Башня янындагы агачларны кисеп, чистарттык. 2017 елда калган өлешен эшләп бетерербез дип уйлыйм.

 Гражданнарыбызның куркынычсызлыгын тәэмин итү авыл җирлегенең һәм хокук саклау органнары эшчәнлегенең мөһим юнәлешләреннән берсе санала.

 Җәмгыятебездә тәртип булсын дисәк, беренче чиратта, һәркем үзе закон таләпләрен төгәл үтәргә, үз әйләнәсендә кул астында булган кешеләрне тәртипкә чакырырга бурычлы. Илебезгә үтеп кергән террорчылыкны булдырмау да үзебезнең уяу булудан тора. Авылыбызда күренгән чит кешеләр, ят машиналар шик тудырганда, боларны кичекмәстән авыл җирлегенә яки полиция идарәсенә хәбәр итүегез сорала.

 Халык һәм халык хуҗалыгы объектларының янгын куркынычсызлыгын тәэмин итү зур әһәмияткә ия. Авыл эчендәге юлларны һәрвакыт кардан арындырып тору безгә йөкләнгән. Бу исә янгын куркынычсызлыгын тәэмин итү өчен кирәк чараларның берсе.

 Безнең авыл җирлегендә ике янгын сүндерү машинасы бар: ГАЗ-53 һәм ЗИЛ-130.

 ГАЗ-53 машинасын Гильманов Фәннүр ремонтлап тора һәм шуның белән җәйге урып-җыю вакытында, комбайннар белән басуга чыга. ЗИЛ-130 машинасы мәктәп котельниенда, гаражда, 12 январьга кадәр сусыз торды. Хәзерге көндә утларны тоташтырдык, машина су белән тора. Ләкин машинаның төзеклеген карап тору һәм пожар булган вакытта машинага утырып китү өчен даими бер кеше, ә бу кешегә зарплата түләү өчен акча кирәк.

 2016 елның 18 сентябрендә Дәуләт Думасына депутатлар сайлавы үткәрелде. 99,4 % сайлаучы катнашып, шуның 98,2 % “Бердәм Россия” партиясе өчен уңай тавыш бирде.

Сайлауларда теләп катнашуыгыз өчен зур рәхмәт, киләчәк сайлауларда да бердәм рәвештә катнашырсыз дип ышанып калабыз.

 2016 нчы елның 20 ноябрендә үзара салым буенча референдум үткәрдек. Һәр сайлау яшендәге кеше 91% катнашты, шунын 86,6% 300 сум җыюга ризалык бирде.

 2016 нчы елда эшләнгән эшләребез аз түгел, алга таба эшлисе эшләребез дә шактый.

 2017 елда Олы Мишә мәдәният йорты һәм авыл Советы бинасы ремонты Дәүләт программасына керде. Авыл Советы һәм мед.пункт мәктәп бинасына күчереләчәк.

 2017 елга планлаштырылган эшләр:

1. Урамнарга вак таш белән юл салуны дәвам итү.
2. Түбән Саурыш авылындагы Чишмә урамына илтүче асылмалы күперне ремонтлау.
3. Үзара салым акчаларын вакытында җыйнап, эшләрне ел ахырына кадәр эшләп бетерергә.

 Бу ел яхшы, уңышлы, имин елларның берсе булсын. Барыбыз да сау-сәламәт, бәхетле булып, матур тормышта яшик.

 Игътибарыгыз өчен рәхмәт.